Nóg ŉ plaasmoord in NoordwesFoto: Pexels ŉ Man is dood en sy vrou beseer nadat hulle op hul plaas in die Vryburg-omgewing deur ŉ groep aanvallers oorval is. Sers. Kelebogile Moleko, woordvoerder van die polisie, het aan Maroela Media gesê die voorval het omstreeks 20:00 op die plaas, Friesland, plaasgevind. “ŉ Groep van vyf verdagtes het die huis binnegestorm en Patrick Itumeng (68) en sy 63-jarige vrou met wapens aangehou, gedreig en geld uit hul kluis geëis,” het Moleko gesê. Sy het gesê daar het ŉ struweling ontstaan en vier skote is afgevuur. “Die man is in sy voorkop geskiet en die vrou in haar hand.” Itumeng is op die toneel dood verklaar. Sy vrou sterk tans in die hospitaal aan. Volgens Moleko is dit nog in dié stadium onduidelik hoe die verdagtes toegang tot die huis verkry het. “Daar is glo van die geld uit die kluis gesteel, maar die presiese bedrag kan nie bevestig word nie,” het Moleko gesê. Niemand is nog in verband met die voorval in hegtenis geneem nie. Sake van moord en poging tot moord word ondersoek. Dié aanval kom slegs ŉ dag voor Elsa Erasmus (74), ŉ boervrou van die Schweizer-Reneke-distrik se liggaam gevind is nadat sy vermoedelik Saterdag in haar huis oorval is. ŉ Grootskaalse soektog is van stapel gestuur nadat Erasmus Saterdag uit haar huis verdwyn het en haar liggaam is Sondagoggend gevind. Die oorsaak van haar dood is nog nie bekend gemaak nie. Nog ŉ boer is op 25 Junie op ŉ plaas in die Rustenburg-omgewing deur drie verdagtes aangeval en in sy arm gewond. Vroeër in Junie is Hanno Steyn (46) tydens ŉ plaasaanval in die Lichtenburg-omgewing doodgeskiet. Blackie van den Berg (61) is op 2 Junie op haar plaas tussen Sannieshof en Ottosdal in Noordwes oorval, erg aangerand en verkrag.